钦定古今图书集成/明伦汇编/氏族典/第163卷 > 《廖用贤尚友录》 > 桓伊
## 钦定古今图书集成/明伦汇编/氏族典/第163卷 > 《廖用贤尚友录》 > 桓伊

按《晋书桓宣传》：“宣族子伊，字叔夏，为王濛、刘惔所知，
频参诸府军事，累迁大司马参军。时苻坚强盛，乃授
伊淮南太守，以绥御有方，进建威将军、历阳太守，又
进都督豫州诸军事、豫州刺史。及苻坚南寇，与谢元
俱破坚于肥水，以功封永修县侯。伊善音乐，有蔡邕
柯亭笛，常自吹之。时谢安婿王国宝专利无检，安恶”
其为人，每抑制之。及孝武末年，嗜酒好内，而会稽王
道子狎昵谄邪，于是国宝谗谀稍行，安功名盛极，嫌
隙遂成。帝召伊饮䜩，安侍坐。帝命伊吹笛，伊即吹为
一弄，便抚筝而歌《怨诗》曰：“为君既不易，为臣良独难。”
安泣下沾衿。𪭺其须曰：“使君如此不凡。”帝甚有愧色。
伊在州十年，绥抚荒杂，甚得物情。桓冲卒，迁都督江
州荆州十郡豫州四郡军事、江州刺史。伊随宜拯抚，
百姓赖焉。在仕累年，征拜护军将军，卒官。子肃之嗣。
卒，子陵嗣。宋受禅，国除。